Kontant-depot in Gauteng beroof | Netwerk24
Deur Arisa Janse Van Rensburg 21 November 2020 20:40
Wahl Bartmann, uitvoerende hoof van Fidelty. Foto: Verskaf
Die polisie se 72-uur-aktiveringsplan is in werking gestel om die rowers op te spoor wat 'n kontant-depot van Fidelity in Pretoria beroof en twee veiligheidswagte beseer het.
Wahl Bartman, uitvoerende hoof van die Fidelity-groep, sê 'n groot groep gewapende rowers het vroeg Saterdagoggend by die depot in Van Riebeeckstraat, ingekom en personeel aangehou.
Hy sê in 'n verklaring hulle het met 'n "beperkte hoeveelheid" kontant weggekom.
"Hulle kon nie by die kluisgebied uitkom nie. Ons gaan tans alle videomateriaal saam met die polisie deur," sê Bartman.
Volgens die polisie het die rowers Fidelity-uniforms gedra. Bartman én die polisie het 'n beroep gedoen op mense met inligting oor die rooftog om dit te deel deur die Stop Misdaad-nommer, 086 00 10111, te skakel of op die MySAPS-selfoontoepassing in te gaan.
• Die aktiveringsplan van die polisie behels onder meer dat beamptes van verskeie afdelings, insluitend forensiese kundiges, die Valke en misdaadinligting, saamspan om die skuldiges aan te keer.